CELEX: 
Language: el
Date: 2019-01-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις κατηγορίες των φορτίων που υπόκεινται σε επίσημους ελέγχους σε συνοριακούς σταθμούς ελέγχου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/625 για τους επίσημους ελέγχους (ΚΕΕ) θεσπίζει το πλαίσιο για τη διενέργεια των επίσημων ελέγχων και άλλων επίσημων δραστηριοτήτων για την εξακρίβωση της ορθής εφαρμογής της νομοθεσίας της Ένωσης για την αγροδιατροφική αλυσίδα. Περιλαμβάνονται οι επίσημοι έλεγχοι που διενεργούνται σε ζώα και αγαθά τα οποία εισέρχονται στην Ένωση από τρίτες χώρες.
            
            
               Σκοπός της παρούσας κατ’ εξουσιοδότηση πράξης είναι να προσθέσει τα σύνθετα προϊόντα, το σανό και το άχυρο στις κατηγορίες των φορτίων που πρέπει να υποβάλλονται σε επίσημους ελέγχους στον συνοριακό σταθμό ελέγχου κατά την άφιξη στην Ένωση.
            
            
               Ωστόσο, η εν λόγω πράξη συνδέεται με άλλες πράξεις που καθορίζουν τα εξής:
            
            
               ·Tην απαλλαγή ορισμένων κατηγοριών των σύνθετων προϊόντων από τους επίσημους ελέγχους σε συνοριακούς σταθμούς ελέγχου (βάσει του άρθρου 48 του ΚΕΕ) που θα ισχύει από την 21η Απριλίου 2021, ημερομηνία έως την οποία ισχύουν οι τρέχουσες εξαιρέσεις.
            
            
               ·Tον κατάλογο των σχετικών σύνθετων προϊόντων, συμπεριλαμβανομένων των κωδικών ΣΟ (βάσει του άρθρου 47.2α του ΚΕΕ).
            
            
               ·Tους όρους εισαγωγής που πρέπει να εφαρμόζονται από την 21η Απριλίου 2021 στις διάφορες κατηγορίες των σύνθετων προϊόντων, στο σανό και στο άχυρο (με βάση τα άρθρα 90 και 126 του ΚΕΕ, το άρθρο 234 παράγραφος 2, το άρθρο 237 παράγραφος 4 και το άρθρο 239 παράγραφος 2 της νομοθεσίας για την υγεία των ζώων), όπως οι απαιτήσεις καταγραφής, πιστοποιητικών ή βεβαιώσεων.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Δόθηκε επανειλημμένα η γνώμη της ομάδας εμπειρογνωμόνων «επίσημοι έλεγχοι» (E00911) της Επιτροπής, και πραγματοποιήθηκαν συναντήσεις με τους ενδιαφερόμενους φορείς.
            
            
               Η δυνατότητα που προσφέρεται μέσω του δικτυακού τόπου της Επιτροπής (https://ec.europa.eu/info/law/better-regulation/have-your-say_el) για την υποβολή παρατηρήσεων από το κοινό σχετικά με το σχέδιο του κατ’ εξουσιοδότηση κανονισμού οδήγησε σε μία παρατήρηση από έναν πολίτη ο οποίος πρότεινε ότι, εκτός από τα ζωικά υποπροϊόντα, πρέπει να γίνεται αναφορά σε «παράγωγα προϊόντα» στο άρθρο 47 παράγραφος 1 β του ΚΕΕ ώστε να συνάδει με το άρθρο 1 παράγραφος 2 του εν λόγω κανονισμού. Ωστόσο, η εξουσία στο άρθρο 47 παράγραφος 3 του κανονισμού (ΕΕ) 2017/625, η οποία ανατίθεται στην Επιτροπή και της επιτρέπει να τροποποιεί τις κατηγορίες που αναφέρονται στο άρθρο 47 παράγραφος 1 του ΚΕΕ δεν προβλέπει τη δυνατότητα να προστεθούν τα παράγωγα προϊόντα στην εν λόγω διάταξη.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση είναι το άρθρο 47 παράγραφος 3 του κανονισμού (ΕΕ) 2017/625.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.1.2019
            
            
               για την τροποποίηση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις κατηγορίες των φορτίων που υπόκεινται σε επίσημους ελέγχους σε συνοριακούς σταθμούς ελέγχου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου της 15ης Μαρτίου 2017 για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου
                  1
               , και ιδίως το άρθρο 47 παράγραφος 3,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου θεσπίζει το πλαίσιο για τη διενέργεια των επίσημων ελέγχων και άλλων επίσημων δραστηριοτήτων για την εξακρίβωση της ορθής εφαρμογής της νομοθεσίας της Ένωσης για τα τρόφιμα και τις ζωοτροφές. Το πλαίσιο αυτό περιλαμβάνει επίσημους ελέγχους που διενεργούνται σε ζώα και αγαθά τα οποία εισέρχονται στην Ένωση από τρίτες χώρες.
            
            
               (2)Σύμφωνα με τον κανονισμό (ΕΕ) 2017/625 για ορισμένες κατηγορίες ζώων και αγαθών απαιτείται όλα τα φορτία να υπόκεινται σε επίσημους ελέγχους σε καθορισμένους συνοριακούς σταθμούς ελέγχου πρώτης άφιξης στην Ένωση, λόγω του κινδύνου που μπορεί να ενέχουν για τη δημόσια υγεία και την υγεία των ζώων οι εν λόγω κατηγορίες ζώων και αγαθών.
            
            
               (3)Επιπλέον των κατηγοριών φορτίων που αναφέρονται ήδη στον κανονισμό (ΕΕ) 2017/625, τα τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης (σύνθετα προϊόντα), καθώς και το σανό και το άχυρο θα πρέπει να υποβάλλονται σε επίσημους ελέγχους σε συνοριακούς σταθμούς ελέγχου επειδή και αυτά μπορεί να ενέχουν κίνδυνο για τη δημόσια υγεία και την υγεία των ζώων.
            
            
               (4)Ο κανονισμός (ΕΕ) 2017/625 θα πρέπει, επομένως, να τροποποιηθεί αναλόγως.
            
            
               (5)Δεδομένου ότι ο κανονισμός (ΕΕ) 2017/625 αρχίζει να εφαρμόζεται από τις 14 Δεκεμβρίου 2019, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 47 παράγραφος 1 του κανονισμού (ΕΕ) 2017/625, το στοιχείο β) αντικαθίσταται από το ακόλουθο κείμενο: 
            
            
               «β)προϊόντα ζωικής προέλευσης, ζωικό αναπαραγωγικό υλικό, ζωικά υποπροϊόντα, σανό και άχυρο και τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης (σύνθετα προϊόντα)»·
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 14 Δεκεμβρίου 2019.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.1.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 95 της 7.4.2017, σ. 1.